Source: https://www2.epochtimes.cz/2012082519964/Ustavny-sud-odmietol-Trnkovu-staznost-prezident-vsak-Centesa-este-vymenovat-nechce.html
Timestamp: 2019-09-20 01:15:53+00:00
Document Index: 17422086

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Ústavný súd odmietol Trnkovu sťažnosť, prezident však Čentéša ešte vymenovať nechce | Slovensko | Zpravodajství
Ústavný súd odmietol Trnkovu sťažnosť, prezident však Čentéša ešte vymenovať nechce
Peter Kubovič | 25. 8. 2012
Budova Generálnej prokuratúry SR, Bratislava - Staré Mesto. (foto: wikipedia.org)
Vo štvrtok Ústavný súd odmietol sťažnosť Dobroslava Trnku, ktorou napádal voľbu Generálneho prokurátora z mája minulého roku. Prezident však stále nechce do funkcie generálneho prokurátora vymenovať Jozefa Čentéša, pokiaľ ústavný súd nerozhodne o všetkých sťažnostiach týkajúcich sa jeho voľby.
Ústavný súd odmietol Trnkovu sťažnosť pre jej „zjavnú neopodstatnenosť a ako podanú neoprávnenou osobou,“ uviedla hovorkyňa súdu Anna Pačurová. Dobroslav Trnka k rozhodnutiu ústavného súdu uviedol, že ho rešpektuje.
Trnka mal v úmysle svojou sťažnosťou dosiahnuť, aby ústavný súd konštatoval jeho zvolenie do funkcie generálneho prokurátora. Napádal voľbu zo 17. mája 2011, z ktorej druhý kandidát Jozef Čentéš odstúpil.
V uvedenej voľbe získal Dobroslav Trnka len 70 hlasov, čím nedosiahol potrebnú nadpolovičnú väčšinu 76 hlasov zo 150 prítomných poslancov. Trnka však chcel, aby ústavný súd odpočítal 34 neplatných hlasov z počtu prítomných poslancov, čím by dosiahol požadovanú nadpolovičnú väčšinu poslaneckých hlasov.
V parlamentnej praxi sa však vždy aj neplatné hlasy počítajú ako hlasy prítomných poslancov, čiže ich „odpočítanie“ nie je možné. Preto bola Trnkova žiadosť odmietnutá.
Čentéš žiada svoje vymenovanie, prezident to však urobiť ešte nechce
„Keďže pán Trnka neuspel, na Ústavnom súde neexistuje sťažnosť, ktorá by spochybňovala moje zvolenie. Nie je dôvod otáľať s mojím vymenovaním,“ povedal na margo rozhodnutia Jozef Čentéš, ktorý bol do funkcie generálneho prokurátora zvolený parlamentom 17. júna 2011, prezident ho však doteraz nevymenoval.
Trnkova sťažnosť na ústavnom súde bola posledná, ktorá spochybňovala Čentéšovo zvolenie do čela generálnej prokuratúry.
Prezident sa však napriek tomu Čentéša vymenovať nechystá. „Podľa pána prezidenta by mal Ústavný súd komplexne rozhodnúť o všetkých podnetoch týkajúcich sa voľby generálneho prokurátora, teda aj o podnetoch pána Čentéša a skupiny poslancov Národnej rady SR. Po verdiktoch Ústavného súdu v tejto veci pán prezident rozhodne o tom, či Jozefa Čentéša za generálneho prokurátora vymenuje alebo nevymenuje,“ odôvodnil prezidentov hovorca Marek Trubač.
Hlava štátu teda chce naďalej počkať, kým ústavný súd rozhodne o Čentéšovej sťažnosti na ústavnom súde, ktorou sa domáhal svojho vymenovania prezidentom.
Gašparovič chce aj vyčkať, ako ústavný súd rozhodne o podnete skupiny poslancov NR SR, ktorá požiadala ústavný súd o výklad ústavy SR a určenie, či prezident má povinnosť, alebo len právo generálneho prokurátora vymenovať po jeho zvolení parlamentom.